তৃতীয় কাব্যগ্রন্থে তিনি লিখলেন : ‘কেউ বলে সংক্রান্তির কাল, কেউ বলে তড়কা রোগের দিন;/পৃথিবী আর নিঃশ্বাস টানতে পারে না,/প্রতিটি শিকড় বেয়ে দুরারোগ্য খিঁচুনি,/পা বললে, চলো।/শেয়াকুলের উপশিরায় এখন ডিহাইড্রেশন,/চাকা খসে পড়ে আছে স্তম্ভিত যুদ্ধক্ষেত্রে,/পা বললে, চলো।’ (হে লোকসভ্যতা, ‘হে লোকসভ্যতা’)। এক ধরনের চিত্রকল্প এই কবিতায় আমরা পাই, কবির কাব্যভাষা এখানে অনেকটা স্বভাবজাত হয়ে উঠেছে। বিষয় ও প্রকরণ উভয়ে ভিন্নমাত্রা পেয়েছে। এভাবে তাঁর কবিতা বদলে যেতে থাকে।